b"\n_START_ARTICLE_\nNic\xc3\xa8for Gregor\xc3\xa0s\n_START_SECTION_\nBiografia\n_START_PARAGRAPH_\nVa rebre educaci\xc3\xb3 de l'arquebisbe local, Joan, fins que fou enviat a Constantinoble i llavors el va educar el patriarca Joan Glycas. Va aprendre matem\xc3\xa0tiques i astronomia de Teodor Metoquita. Bastant jove va agafar les ordes i es va fer amic de l'emperador bizant\xc3\xad Andr\xc3\xb2nic II Pale\xc3\xb2leg, que li va oferir el c\xc3\xa0rrec de cartofilax (director dels arxius imperials), tot i que  Gregor\xc3\xa0s el va declinar. M\xc3\xa9s tard per\xc3\xb2 va acceptar altres oficis i va ser enviat com ambaixador al kral (sobir\xc3\xa0) de S\xc3\xa8rbia el 1326. En aquest temps, amb poc m\xc3\xa9s de 30 anys, ja era conegut pels seus grans coneixements. Una disputa sobre el dia que s'havia de celebrar la Pasqua va donar ocasi\xc3\xb3 a Gregor\xc3\xa0s per demostrar que el c\xc3\xa0lcul que es feia servir fins aleshores era erroni i va proposar un nou m\xc3\xa8tode, per\xc3\xb2 el clergat ortodox va tenir por d'una reacci\xc3\xb3 del superstici\xc3\xb3s poble de la capital davant una reforma del calendari (tres-cents anys despr\xc3\xa9s la va adoptar el papa Gregori XIII)_NEWLINE_Com amic de l'emperador bizant\xc3\xad Andr\xc3\xb2nic II Pale\xc3\xb2leg, va ser arrossegat en la seva caiguda el 1328, quan l'emperador fou deposat pel seu n\xc3\xa9t Andr\xc3\xb2nic III Pale\xc3\xb2leg, que va confiscar a Gregor\xc3\xa0s les propietats. Durant uns anys va viure retirar i sense apar\xc3\xa8ixer en p\xc3\xbablic excepte per fer algunes lectures. El 1332 va llegir l'oraci\xc3\xb3 f\xc3\xbanebre d'Andr\xc3\xb2nic II Pale\xc3\xb2leg i la del seu mestre Teodor Metoquita.\n_START_SECTION_\nPol\xc3\xadtica\n_START_PARAGRAPH_\nEs va oposar a la uni\xc3\xb3 de les esgl\xc3\xa9sies llatina i grega proposada pel papa Joan XXII. Fou llavors quan el monjo Barlaam va anar a Constantinoble i les seves idees van xocar amb les de Gregor\xc3\xa0s; en les disputes p\xc3\xbabliques, Gregor\xc3\xa0s va v\xc3\xa8ncer al seu rival que es va retirar a Tessal\xc3\xb2nica. Per\xc3\xb2 ja tot l'afer va portar seriosos conflictes: Gregori Palames, que despr\xc3\xa9s fou arquebisbe de Tessal\xc3\xb2nica, va abra\xc3\xa7ar la causa de Barlaam i es va enfrontar amb Gregori Acind\xc3\xad (controv\xc3\xa8rsia dels palamites i els acindinites) que va assolir car\xc3\xa0cter pol\xc3\xadtic._NEWLINE_Gregores va romandre neutral i llavors els dos partits el van considerar sospit\xc3\xb3s de ser del contrari. Palames fou condemnat pel s\xc3\xadnode del 1345 i els acindinites haurien sacrificat a Gregor\xc3\xa0s si no hagu\xc3\xa9s estat defensat per Joan Cantacuz\xc3\xa8 que despr\xc3\xa9s fou emperador; una mica m\xc3\xa9s tard els acindinites foren condemnats al seu torn, i els palamites van accedir al poder; Joan Cantacuz\xc3\xa8 s'hi va afegir. Els ara victoriosos consideraven a Gregor\xc3\xa0s el seu enemic i quan Cantacuz\xc3\xa8 el va abandonar, fou empresonat (1351) per\xc3\xb2 despr\xc3\xa9s fou alliberat, tot i que per la propaganda, s'havia fet odi\xc3\xb3s al poble. Es retir\xc3\xa0 al seu monestir de Kh\xc3\xb3ra i va morir el 1359 o poc despr\xc3\xa9s  i les seves restes foren insultades per les masses del poble.\n_START_SECTION_\nObra\n_START_PARAGRAPH_\nGregor\xc3\xa0s va escriure nombroses obres d'hist\xc3\xb2ria, religi\xc3\xb3, filosofia, astronomia, paneg\xc3\xadrics, poemes, i assajos sobre temes variats. La seva obra principal \xc3\xa9s \xcf\x89\xce\xbc\xce\xb1\xce\xb9\xce\xba\xe1\xbf\x86\xcf\x82 \xe1\xbc\xb9\xcf\x83\xcf\x84\xce\xbf\xcf\x81\xce\xaf\xce\xb1\xcf\x82 \xce\x9b\xcf\x8c\xce\xb3\xce\xbf\xce\xb9, normalment anomenada Historia Byzantina, en 38 llibres, que comen\xc3\xa7ava a la captura de Constantinoble pels llatins el 1204 i anava fins al 1359. Se'n van imprimir 24 llibres que va des de l'ocupaci\xc3\xb3 llatina dutrant la Quarta Croada (1204) fins al 1359 (a mesura que s'acostava al seu propi temps l'extensi\xc3\xb3 de la hist\xc3\xb2ria s'incrementava, per\xc3\xb2 perdia claredat). L'obra \xc3\xa9s poc imparcial quant a l'efecte, i l'estil bombat, dif\xc3\xbas, ple de repeticions i d'expressions; fets de poca import\xc3\xa0ncia s\xc3\xb3n narrats amb eleg\xc3\xa0ncia artificial, mentre fets importants passen desapercebuts, o s\xc3\xb3n narrats amb pomposes expressions. Tot i aix\xc3\xad va recopilar una quantitat de fets immensa que s'haurien perdut si no els hagu\xc3\xa9s conservat a la seva obra. La primera edici\xc3\xb3 en llat\xc3\xad es va fer el 1562 (11 llibres)."